arnastofnun/IGC-2024 huggingface dataset:
Þar er fall hans falið

“Ég get ekki annað en fagnað í dag þegar Baugsmálinu lýkur loks eftir 11 ára málaferli.” Viðbrögð Jóns Ásgeirs Jóhannessonar við dómi um skattalagabrot hans eru fyndið dæmi dagsins um spuna. Maðurinn fékk 62 milljón króna sekt og dæmist því hafa verið sekur. Hvernig getur það verið sigur? Er það sigur, að dómari leyfði lögmönnum að tefja út og suður árum saman, meðan þættir málsins féllu á tíma. Það er auðvitað ósigur dómarans, en ekki sigur Jóns Ásgeirs. Hann var dæmdur fyrir skattalagabrot. Orðið þýðir skattsvik á máli alþýðunnar. Hann var dæmdur til fangavistar, þótt hann hafi fengið skilorð.
Þetta er hægri bylgja

Hægri sinnaðir stúdentar bökuðu þá vinstri sinnuðu í kosningunum í Háskóla Íslands. Unnu með yfirburðum í öllum deildum skólans. Hlutu samtals 21 af 27 fulltrúum í Stúdentaráði. Man ekki eftir öðrum eins yfirburðum frá því ég fór að fylgjast með. Áður var oftast mjótt á mununum milli fylkinganna. Mér segir þetta, að unga fólkið um og upp úr tvítugu velji sér varanlega stöðu á hægri væng. Skil loks, hvers vegna hver stjórnmálaflokkurinn á fætur öðrum stillir sér upp við hlið Flokksins mikla. Samfylkingin er í hraðferð þangað. Einnig Björt framtíð. Jafnvel Hægri grænir eru farnir að mælast með fylgi.
Dómara skortir málvitund

Les á fésbók, að dómarar verði að dæma eftir texta laganna, ekki eftir ætlun alþingismanna, sem afgreiddu textann. Galli er á kenningunni, að íslenzkir dómarar, þar með hæstaréttardómarar, hafa undarlega málvitund. Túlka orðin öðruvísi en vant er og öðruvísi en gert er í opinberum orðabókum. Ljótt dæmi um slíkt er í nýjum dómi um nauðgun. Lagatæknar og dómarar búa til ný orð og skrítna flokkun orða til að hagræða meiningunni. Magna upp mun á “skoða” og “rannsaka”, telja “fallinn” ekki þýða endurnýjaðar reykingar. Dómarar hanga á fráleitum orðhenglum eins og hundar á roði. Mega fáfróðir stýra málvitund?
Blair genginn aftur

Íslenzkir kratar voru á sínum tíma afar hrifnir af Tony Blair. Sóttu jafnvel landsþing brezkra krata. Blair er þekktastur fyrir Blair-isma. Einkenndist af frjálshyggju og ást á auðmönnum. Þannig vann Blair sigur á íhaldinu. En týndi sál flokksins, sem hefur síðan ekki borið sitt barr. Sumum krötum fannst völd vera næg umbun fyrir glataða sál, en það var skammvinn nautn. Ingibjörg Sólrún Gísladóttir innleiddi Blair-isma frjálshyggju og ástar á auðmönnum í Samfylkingunni og í hrunstjórninni. Margir áhrifamenn í flokknum þjást enn af þessum gamla Blair-isma. Þeir hafa aftur náð völdum í flokknum.
Reiði hinna þöglu

Hinn þögli meirihluti verður hneykslaður og reiðastur við ábendingum þeirra, sem sjá framar nefi sínu og maga. Minnisstætt, þegar heimskur Landsfundur baulaði Ólaf Magnússon úr pontu og af fundi fyrir að benda á umhverfisvernd. Sannleikur er heimska meirihlutanum óbærilegur og sjálfstæðismenn hata fátt meira en umhverfisvernd. Annað brýnasta mál mannkyns er barátta fólks við auðinn og völdin um frelsið á netinu og vefnum. Mjög fáir skilja mikilvægi veffrelsis og enginn sjálfstæðismaður skilur það. Fleiri kjánar eru á stjái, einkum þeir, sem vilja setja lög um gott skipulag á netnotkun fólks.
Óbærilega gerræðið

Helgi Gunnlaugsson prófessor rekur ofbeldi á barnaperrum til hömluleysis í þjóðarsálinni. Ég held, að viðbrögðin stafi miklu fremur af uppgjöf gagnvart lögreglu og dómstólum. Alþýða manna telji þessar stofnanir ekki sinna neinu réttlæti, heldur bíti sig í undarlegar orðskýringar. Þegar fólk telur, að stofnanir laga og réttar þjóni ekki hlutverki sínu, tekur það lög og rétt í eigin hendur. Sumpart stafar þetta af brottfalli þöggunar og sumpart af hömluleysi. En fyrst og fremst er þetta uppgjöf, máttlaus viðbrögð fólks við illsku kerfisins. Það er kerfið sjálft, sem hefur stundað óbærilegt gerræði.
Tala um að tala þurfi um

Árni Páll Árnason minnir á málþófsmenn Sjálfstæðisflokksins á alþingi, enda er hann í röngum flokki. Segir Samfylkinguna hafa svör við öllum vanda, en segir ekki, hver þau svör séu. Eins og málþófsmenn í umræðu um stjórnarskrá tala um, að tala þurfi um stjórnarskrána. Án þess að ræða hana efnislega. Kennt í Morfís, að því er mér er tjáð. Hvað meinar Árni Páll, þegar hann boðar “fjölbreytt grænt þekkingarhagkerfi”. Samkvæmt mínum skólabókum er þetta dæmigerð froða. Hún vellur silkimjúkt upp úr hverjum þeim, sem fær ráð almannatengla. Ráðin snúast um að segja sem fæst í sem flestum sætum orðum.
Gamall hani í víni

Fékk um daginn ekta hana í víni, “Coq au Vin” á Friðriki V, eftir klassískri uppskrift frá Búrgund. Haninn var átta mánaða, frá Torfastöðum í Fljótshlíð, matreiddur eftir ritúalinu í þrjá sólarhringa. Fyrirtaks réttur, sem ég hef ekki áður fengið hér. Holtið stytti sér hins vegar leið í hádeginu í dag. Þar reyndist “Coq au Vin” vera ömmu-kjúklingur,”Poulet Grand-mère”, leginn yfir nótt. Holtið hefur slaknað. Skarar ekki fram úr tug matgæðastaða í 101 hverfinu og nokkru dýrara að auki. Ég lenti í mildum tungumála-misskilningi, sem segir mér, að þar sé farið að spara í þjónustu. Er samt enn gæðastaður.
Hættulegu samtökin

Hættulegustu samtök landsins eru Samtök atvinnulífsins og Alþýðusambandið, sem starfa náið saman. Helzta baráttumál þeirra er að efla hag verktaka. Því heimta þau opinberar framkvæmdir fyrir skattfé, sem ekki er til. Vilja ný orkuver út í eitt, bara vegna stundarhagsmuna verktaka. Samt er atvinnuleysi komið niður fyrir fimm prósent um háveturinn og meira framboð af störfum en eftirspurn. Tillögur þessara samtaka leiða til óhófsþenslu og tilhlaups að nýju hruni. Verst er, að þessi hættulegu samtök eru jafnan kölluð til, þegar ná þarf sátt um eitthvað. Niðurstaðan er ævinlega á kostnað skattgreiðenda.
Losna við skúringar

Skondin er upphafin hrifning góðviðrisfólks í Samfylkingunni yfir formanni, sem er órator, en gat ekki skúrað bankana eftir hrun. Einn segir um hótanir hans um hægri stefnu, að hann sé “að velta fyrir sér einhverjum möguleikum.” Fegnir að losna við skúringakerlinguna og fá dáindis fínimann, sem er tækur í veizlur nýrrar ríkisstjórnar hrunverja. Ég hlustaði á óratoríuna og heyrði bara silkimjúkt þvaður um “þjóðarheimili” ofan á þetta venjulega, sjálfvirka ræðurennsli. Samfylkingin hefur ákveðið, að tími sé til að rétta sáttahönd til fornvina sinna úr hrunstjórninni sælu. Þótt skúringin sé varla hálfnuð.
Bófahasar kontórista

Innanríkisráðherra er í vondu máli vegna komu bandarískra njósnara. Virðast hafa starfað í viku í leyfi ráðuneytis, ríkislögreglustjóra og -saksóknara. Fóru út fyrir verksvið sitt og var vísað úr landi, en dvölin ekki rannsökuð. Í gær gáfu stjórarnir með asnaeyrun út greinargerð. Dylgja um, að maður hjá Wikileaks sé enn grunaður um tölvunjósnir. Ekkert hefur heyrzt í hálft annað ár um, að sá hafi verið kærður. Annað hvort þarf að kæra manninn eða biðja afsökunar. Tímabært er, að ýmsir áttavilltir embættismenn í bófahasar séu látnir segja af sér. Ögmundur Jónasson var að endurráða ríkislögreglustjóra.
Sambandslaust við Hæstarétt

Því fleiri ógeðsdóma, sem Hæstiréttur kveður upp í kynferðismálum og því lengur, sem lögreglan fer illa með slík mál, þeim mun dýpri verður gjáin. Því fleiri greinar, sem Brynjar Níelsson skrifar þessu til varnar, því dýpri verður gjáin. Samkvæmt þessum aðilum er sambandslaust milli réttlætis annars vegar og laga og réttar hins vegar. Kerfið vinnur eftir undarlegum túlkunum orðhengla. Íslenzk lagahefð er samfelldur orðhengilsháttur, sem töluverðum hluta þjóðarinnar verður óglatt af. Fólk hafnar lögreglunni og dómstólunum og tekur lög og rétt í sínar hendur, eins og sést af fréttum síðustu daga.
Flestir flýja í hlýjuna

Fjórflokkurinn setur sig í stellingar fyrir kosningarnar. Samfylkingin færði sig Evrópumegin upp að hlið Sjálfstæðisflokksins. Stóriðjukratar hafa tekið völdin og allt rautt og grænt er hreinsað burt. Svo lágt er risið á Vinstri grænum, að þeir geta ekki notfært sér brotthvarfið. Heldur getur alvörugrænn flokkur, verði hann í boði, hreinsað restina af örfylgi Vinstri grænna. Einn flokkur enn er kominn Evrópumegin upp að Sjálfstæðisflokknum, Björt framtíð. Ætlar sér sess í hægri stjórninni í vor. Hægri grænir eru líka að reyna að naga utan af skrímslinu. En Framsókn hirðir fjölmenna hjörð þjóðrembinganna.
Gleypir hráan spuna

Ríkisútvarpið sagði okkur í morgun: “Lögreglumenn þurftu að beita táragasi” í Kaíró. Hver sagði útvarpinu, að þess hefði þurft? Veit útvarpið, hvort táragas var brýnt? Auðvitað er það matsatriði, sem ríkisútvarpið getur ekki fullyrt. Hér hefði verið rétt að segja, að lögreglan hafi “talið sig þurfa” að beita táragasi. Þannig verður lögreglan að heimild, sem ber alla ábyrgð á fullyrðingunni. En útvarpið sem óhlutdrægur aðili getur ekki gert hana að sinni. Íslenzkir fjölmiðlar láta yfirleitt undir höfuð leggjast að forðast mat á aðstæðum, sem þeir þekkja ekki. Gleypa því spuna hráan úr verksmiðjum.
Lítið fylgi fjórflokks

Skoðanakannanir segja okkur, að Framsókn lyftist aðeins við IceSave dóminn. Og að Björt framtíð sé altjend ekki skammvinn bóla. Þær segja okkur ekkert um atkvæðahlutfall flokkanna og ekkert um þingmannafjölda þeirra. Er tæpur helmingur svarar ekki, má búast við að hinir síðbúnu raðist á annan hátt á flokkana en hinir. Get ímyndað mér, að raunverulegt botnfylgi Flokksins sé 25%, Bjartrar framtíðar, Framsóknar og Samfylkingar 10% á hvern og Vinstri grænna 5%. Alls 60% hjá fjórflokknum. Hvar hin 40% lenda veit ég ekki. En vona, að ný framboð nái flugi, sem mun bezt gerast með góðum frambjóðendum.
Góðviðrisflokkurinn

Formaður Samfylkingarinnar vill friðarstjórnmál, því jafnaðarstefna þrífist illa í vopnaglamri. Með öðrum orðum er Samfylkingin góðviðrisflokkur, sem þrífst helzt, þegar nóg er að bíta og brenna. Flokknum henta illa erfiðir tímar eins og þeir hafa verið hér um skeið. Þetta eru almælt tíðindi. Eftir kosningar munu Árni Páll Árnason og Bjarni Benediktsson fara saman í stjórn. Banksteravinir og braskarar eiga vel saman, verði Samfylkingunni að góðu. Þá verður búið að moka mestu af skítnum út, svo að hægt er að efna í nýtt sukk og nýja hrunversku. Þá verða sko bófar og banksterar teknir aftur í sátt.
SANS er leyndó

Kyndugt er, að Samtök um nýja stjórnarskrá, SANS, vilja sjálf ekki fylgja þeirri stjórnarskrá. Samtökin neita að gefa upp, hvernig barátta þeirra er fjármögnuð. “Telst ekki til siðs að upplýsa þannig,” sagði Þórir Baldursson tónlistarmaður og gjaldkeri samtakanna. Ég ætlaði ekki að trúa þessu. Í nýju stjórnarskránni er ákvæði um að opna leynilegar upplýsingar um pólitíska fjárstrauma. Samtök um nýja stjórnarskrá hafa samt tekið forustu í að halda slíkum upplýsingum leyndum. Ég lét segja mér þetta tvisvar. Ekki er von á góðu, þegar réttlátir haga sér svona. Hvernig eru þá ranglætið á Íslandi?
Óheyrileg græðgi

Fimm lífeyrissjóðir kæra slitastjórn Glitnis fyrir ofurþjófnað úr þrotabúi bankans. Steinunn Guðbjartsdóttir og Páll Eiríksson eru sökuð um að hafa oftekið sér 400 milljónir króna úr búinu árin 2009-2012. Útselda vinnu sína þennan tíma reikna þau sér á 842 milljónir króna. Geðveikisleg græðgi. Þungt var að toga upplýsingar upp úr hinum kærðu, en með hótunum hafa tölur loks komið í ljós. Lengi hefur verið vitað, að héraðsdómstólar fara óvarlega í vali skilanefndarfólks. En skilanefnd Glitnis hefur slegið öll fyrri met í óheyrilegri græðgi í sjálftöku sinni. Ísland í dag, lagatæknar á útopnuðu.
Margra kosta er völ

Þegar hægri grænir sýna grænan lit, mega þeir koma nokkrum mönnum á þing. Dögun er blanda ágætrar Hreyfingar og vafasamra Hagsmunasamtaka. Ályktun í kjölfar IceSave dóms sýnir, að flokkurinn umgengst sannleikann af kæruleysi. Sumir frambjóðendur eru þar góðir, svo flokkurinn á skilið nokkra þingmenn. Píratar eru vænn flokkur með skörunginn Birgittu Jónsdóttur, en flokksnafnið fælir góðborgara frá stuðningi. Flokkurinn á skilið nokkra þingmenn. Björt Framtíð vekur ugg í brjósti mér, lyktar af pólitískri kaupsýslu, við bíðum og sjáum. Vonandi rís upp fólk úr Stjórnlagaráði með Stjórnarskrárflokkinn.
Fortíðin á fullu

Okkur er fyrirmunað að skilja vanda bankanna. Enn eru skipaðir bankastjórar í samráðshóp um efnahagsmál. Enn er kallað í forstjóra greiningadeilda banka til að gefa álit um fjármál í fjölmiðlum. Enn amast of fáir við aðgerðaleysi stjórnvalda gegn eindregnum brotavilja í fordæmismálum. Við þurfum að afnema bankaleynd, því gegnsæi veitir glæfrafólki nauðsynlegt aðhald. Afnema alla ríkisábyrgð á bönkum. Banna samkrull viðskiptabanka og fjárfestingarbanka. Banna sukk í rekstri yfirstéttar bankanna. Fá siðfræðinga í bankaeftirlit og fjármálaeftirlit. Fortíðin í bönkunum er enn á fullu fjórum árum eftir hrun.
Sykurbomban meinholla

Þótt ýmsir hneigist að trúgirni hér um slóðir, eru engir blankari í kollinum og sumt líkamsræktarfólk. Sést af vöruframboði í anddyri líkamsræktarstöðva. Þar er hver kínalífs-elixírinn upp af öðrum, lofaður af þjálfurum, sem hafa fólk að féþúfu. Eitt nýjasta dæmið um snákaolíu líkamsræktar er gotterí, sem heitir Aktíf, próteinblönduð sykurstöng, 38% sykur. Hún ætti að vera á nammibörum stórmarkaða, en er sett með meintri hollustuvöru, þar sem engin sykurbomba á að vera. Sumt líkamsræktarfólk notar ekki aðra fæðu en slíkar stangir eða hliðstætt duft og drykki í dós. Sykurbomban er úr gotterís-gerð.
Frumvarpið er klúður

Kvótafrumvarp Steingríms J. Sigfússonar er ekki frumvarpið, sem stjórnin lofaði í sáttmála sínum. Og engan veginn það sem þjóðin vildi. Hvorki eru veiðiheimildir fyrndar né boðnar út á markaði, heldur fá greifarnir tuttugu ára heimild. Þetta er ekki sátt við þjóðina, Steingrímur hefur einfaldlega klúðrað málinu. Þar á ofan er orðið of seint að afgreiða málið, því að fúsk hans hefur tekið óheyrilegan tíma. Svo sterk eru tök Samherja og annarra kvótagreifa á pólitíkinni. Þjóðin eignast ekki auðlindir sínar að sinni. Ekki fyrr en öllum fjórflokknum hefur endanlega verið úthýst í kosningum.
Ný og ný fordæmismál

Ríkisstjórnin og stuðningsflokkar hennar láta viðgangast, að bankarnir hlýða ekki hæstaréttardómum. Í stað þess að endurgreiða fórnardýrum sínum heimta þeir ný og ný fordæmismál. Viðurkenna aldrei, að dómar hafi neitt marktækt fordæmisgildi. Siðleysið veldur fólki óþarfa hörmungum. Er stór þáttur í víðtæku rugli siðblindra yfirmanna bankanna. Brýnt er að hreinsa til, reka verstu bófana og fá í staðinn sæmilega siðað fólk til starfa. Jafnframt þarf að afnema bankaleynd og ríkisábyrgð og banna samkrull fjárfestingar og viðskipta. Banksterar dagsins eru nákvæmlega eins og banksterar gærdagsins.
Vænkast hagur Dögunar

Vænkast hagur Dögunar. Jón Jósef Bjarnason og Jóhannes Björn Lúðvíksson ætla í framboð. Hafa lagt gott til þjóðmálanna og verða góðir fulltrúar okkar á Alþingi. Nauðsynlegt og brýnt er að skipta út sem flestum þingmönnum. Losna við öskurapana, sem fíflast um þingsali með frammíköllum og málþófi. Umræðan þar snýst ekki um að ræða mál, heldur að ræða um að ræða þurfi um mál. Meðan almenningi finnst þetta fyndið er ekki von á góðu. Mér finnst þó líklegt, að þriðjungur kjósenda sé með viti og sé ekki í álögum fjórflokksins. Þeir ættu alls að geta náð inn tuttugu þingmönnum undir merkjum nokkurra nýrra flokka.
Greiðið út í krónum

Kröfuhafarnir, sem eiga bankanna, eiga að geta fengið sig leysta út í krónum eins og innlendu kröfuhafarnir 2008. Ef greitt væri út í gjaldeyri, fengju vogunarsjóðirnir betri meðferð en innlendu kröfuhafarnir. Mismunun gengur auðvitað ekki í þessu frekar en öðru. Sama gildir um þá, sem fá greitt út úr IceSave. Fái þeir greitt í gjaldeyri, er verið að setja þá skör hærra en innlenda sparifjáreigendur. Því er stjórnvöldum skylt að sjá um, að allar bætur vegna hrunsins verði greiddar í sömu matador-mynt og hér er notuð. Því þarf nú þegar að stöðva greiðslur í gjaldeyri úr þrotabúum gömlu bankanna.
Vanstilltir fundarmenn

Í erlendum iðnskólum í blaðamennsku er kennt að leita staðfestinga. Ekki sé nóg að birta tvö sjónarmið, hvað þá eitt. Blaðamaðurinn eigi að finna það rétta. Ágætis tækifæri féll í greipar íslenzkra blaðamanna, er borgarstjóri hélt borgarafund í Grafarvogi. Fjölmiðlar sögðu frá, að Gnarr kvartaði yfir orðbragði og einelti á fundinum. Einn fjölmiðill sagði þó, að nafngreindum fundarmanni hefði þótt svör Gnarrs lítil og léleg. Hvað á ég að halda? Las svo síðdegis í dag frétt á vef útvarpsins, þar sem óháður aðili úr öðrum bæ sagði nokkra fundarmenn hafa verið vanstillta á fundinum. Málið leyst, takk.
Feilnótan í sigrinum

Við sigruðum ekki í IceSave á grundvelli neins réttlætis. Úrskurðurinn snýst ekki um réttlæti. Snýst um tæknileg mistök í orðalagi tilskipunar Evrópu um innistæðutryggingar. Við sigruðum þannig á lagatækni Njáls Þorgeirssonar á Bergþórshvoli og Marðar Valgarðssonar á Hofi, en ekki á efnisatriðum. Eftir stendur, að íslenzkir bankabófar fóru með nýtízku Ponzi-kerfi um Bretland og Holland. Nafn landsins var meira að segja notað í IceSave. Stofnuðu virðingu okkar í voða. Ganga enn allir lausir. Því er tæpast hægt að segja, að við höfum hreinsað okkur af skítnum, sem loðir við landið vegna fjárglæfranna.
Feðgarnir delera

Undarlegustu minningarorð síðustu daga um IceSave koma frá Landsbanka-feðgunum. Ímynda sér, að dómurinn feli í sér, að við höfum farið skaðlaust út úr braski þeirra með Landsbankann. Svo er aldeilis ekki. Kostaði ríkið tugi milljarða við endurstofnun og endurfjármögnun Landsbankans. Feðgarnir áttu þannig mikinn þátt í hruninu. Það olli ekki bara ríkinu tjóni, heldur -öllum þeim, sem lentu í vísitöluhækkunum lána í kjölfarið. Og loks er þar á ofan snjóhengjan, sem felst í gjaldeyriserfiðleikum þjóðfélagsins. Meira að segja IceSave er skandall, því dánarbúið greiðir rétt umfram forgangskröfur.
Heimsklassa óreiðumaður

Erum daglega að borga skuldir óreiðumanna. Langdýrastur er Davíð Oddsson. Kostaði okkur 200 milljarða í endurreisn einkavinavæddu bankanna, sem fóru á hausinn 2008. Kostaði okkur líka 270 milljarða í gjaldþroti Seðlabankans vegna glórulausrar innspýtingar árið 2008 í gjaldþrota einkavinabanka. Og þetta er bara tjón ríkisins. Svo er allt tjón skuldara íbúðalána, sem leiðir beint af hruni einkavinabankanna og Seðlabankans. Óreiða Davíð sem forsætis og Seðlabankastjóra er langsamlega dýrasta óreiða, sem sögur fara af hér á landi. Komst meira að segja á skrá Time yfir 25 mestu óreiðumenn heimsins.
Íslandsmet í afneitun

Bjarni Benediktsson formaður mælti 28. nóvember 2008 fyrir fyrsta IceSave samningnum á Alþingi. Fól ríkisstjórninni að semja um IceSave á grundvelli minnisblaðs Baldurs Guðlaugssonar samningamanns. Fyrsti og slappasti IceSave samningurinn. Síðan greiddi Bjarni Benediktsson atkvæði með síðasta IceSave samningnum, er kenndur er við Buchheit og síðan var felldur í þjóðaratkvæði. Samt neitar Bjarni þessari fortíð. Gengur lengra en allir aðrir pólitíkusar landsins í að afneita fortíð sinni. Afneitar líka Sjóvá og N1 og BNT. Afar heppilegt er fyrir Flokkinn að hafa formann, sem á Íslandsmet í afneitun.
Gerðu sitt bezta

Það voru ekki landráð, er Geir Haarde og Árni Mathiesen samþykktu uppkast Baldurs Guðlaugssonar að fyrsta IceSave. Ekki heldur er Bjarni Benediktsson mælti fyrir málinu 28. nóvember 2008. Þeir voru bara að gera sitt bezta í erfiðri stöðu. Eins og allir gerðu, sem síðar komu að hinum ýmsu IceSave samningum. Verst var staða Geirs og félaga. Alþjóða gjaldeyrissjóðurinn neitaði að lána, nema Norðurlöndin lánuðu. Og Norðurlöndin neituðu að lána nema samið yrði um IceSave. Þá var samið um 6,5% okurvexti. Þeir lækkuðu síðan með hverjum nýjum samningi og komust niður í núll með dóminum í gær.
Skitinn fínimannsklúbbur

Hæstiréttur er dæmigerður fyrir villigötur íslenzkrar lögfræði. Dómar eru fullir af hártogunum og fáránlegum orðskýringum. Munurinn á að skoða og að rannsaka er nánast enginn samkvæmt málvenju. En Hæstiréttur framleiðir mun, sem er óskiljanlegur þeim, er kunna íslenzku. Orðhengilsháttur einkennir meira eða minna alla íslenzka lagatækni. Svo sem sýna orðskrípi á borð við skattasniðgöngu og umboðssvik. Samin til að draga úr tilfinningu fólks fyrir stórglæpum fínimanna. Vona, að DV kæri hártogun Hæstaréttar til Evrópu. Svo þessi skitni fínimannsklúbbur fái þar enn eina hirtingu, sem hann á skilið.
Hátíð í Humarhúsinu

Endurnýjaði kynni mín við Humarhúsið í hádeginu eftir árs hlé. Ekki man ég, hvað olli vinslitum á sínum tíma. Oft þarf ekki mikið til, að viðskiptamenn veitingahúsa snúi sér annað, ef margir góðir kostir eru í boði. Fékk fínan þorsk í hádeginu á 2.000 krónur, nákvæmlega rétt eldaðan, með rauðkálsþráðum og stöppu. Um tíðina hef ég löngum lofað Humarhúsið og get nú tekið þann þráð upp aftur. Humarhúsið var í dag eitt af beztu veitingahúsum landsins, þar sem fiskréttahús miðbæjarins skipa öll efstu sæti listans. Humarhúsið er einstætt, því að það hefur indæla nostalgíu í húsakynnum og öllum húsbúnaði.
Sigurinn í IceSave

Ég hafði rangt fyrir mér, tók samninga fram yfir dómstól. Niðurstaðan fyrir hinum fjölþjóðlega dómstóli er, að við þurfum ekkert að borga til viðbótar. Ekki einu sinni vexti. Þar spörum við 35-40 milljarða frá Buchheit-samningi, sumir segja meira. Beint tjón ríkisins af IceSave verður ekkert, þótt óbeint tjón verði mikið. Auðvitað var IceSave meðverkandi í falli einkavinavæddu bankanna, sem kostaði ríkissjóð hundruð milljarða. Og í falli Seðlabankans, sem kostaði ríkissjóð hundruð milljarða. En óvissuþáttum hrunsins er lokið. Við vitum, hvar við stöndum. Og fjölþjóðlegu matsfyrirtækin vita það líka.
Hreinsun í Flokknum

Sjálfstæðismenn byrjaðir að hreinsa til hjá sér. Hinn sögufrægi Árni Johnsen felldur frá þingmennsku í prófkjöri á Suðurlandi. Tryggvi Þór Herbertsson, eigandi gjaldþrota pappírsfélaga, felldur í prófkjöri á Norðurlandi eystra. Þingmenn með fjárglæfrafortíð á bakinu eiga erfitt uppdráttar í prófkjörum flokksins að þessu sinni. Hreinsun flokksmanna nær samt ekki svo langt, að þeir hafni öllu sérhagsmunaliði. Kristján Þór Júlíusson var sigurvegari á Norðurlandi eystra. Hann verður seint vændur um að taka hagsmuni þjóðarinnar fram yfir hagsmuni Samherja og annarra kvótagreifa. Öllu eru takmörk sett.
Don Kíkóti Íslands

Ögmundur Jónasson landvættur segir útlendinga leggja heil byggðarlög í rúst. Vill banna það eins og margt útlent; klám, vændi, hass og happdrætti. Ekki nefndi hann byggðarlögin. Kannski telur hann Grímsstaði á Fjöllum vera heilu byggðarlögin. Að venju er Ögmundur að fiska í gruggugu við að elta vinsældir þjóðrembinga. Munið eldvatn, glerperlur og þýzkt lífsrými úr eldhafi Evrópu, fyrri vindmyllur xenofóbans. Leikur landvætti gegn vondum útlendingum, sem vilja Íslandi illt. En fjölmiðlungar eru svo heimskir, að þeir spyrja ekki landvættina um dæmi. Ögmundur er orðinn, ekki landvættur, heldur Don Kíkóti.
Tvöfalt tjón af Davíð

Fyrir margt löngu sagði Davíð Oddsson þjóðráð að einkavæða Símann og fá 60 milljarða fyrir. Til að byggja hátæknispítala og bæta vegi og netsamband í strjálbýlinu. Svo einkavinavæddi hann Símann. Ekki kom ein einasta króna út úr því. Hins vegar varð Síminn gjaldþrota undir nýrri kennitölu, sem heitir Skipta. Gjaldþrotið nemur 62 milljörðum til viðbótar við 60 milljarðana, sem týndust, þegar Davíð fékk þjóðráð sitt í hausinn. Einkavinavæðing Símans er dæmigert rugl, er Sjálfstæðisflokkurinn bauð þjóðinni á tíma Davíðs og býður enn. Bjarni Benediktsson vill einkavæða orkuna. Kjósendur hans eru galnir.
Stjórnarskrárflokkurinn

Góð leið til að vekja daufa kjósendur til lífs er að bjóða fram undir merki nýrrar stjórnarskrár. Björt Framtíð gerir það ekki. Hálf þjóðin tók þátt í þjóðaratkvæði um stjórnarskrána. Flokkarnir og Björt Framtíð hafa sparkað í allt þetta fólk. Höfða má til þess. Fá gott fólk úr stjórnlagaráði til að skipa efstu sæti framboðslista. Svo sem Þorvald Gylfason og Ómar Ragnarsson. Margir mundu styðja slíkan lista, þótt þeir styðji hvorki hagsmunasamtök né flokk, sem kallar sig pírata. Með því að hafa nýju stjórnarskrána langefst á stefnuskránni má ná til fólks, sem senn fer að fatta svik allra pólitíkusa.
Óvissan í Evrópu

Óvissutíð er risin í Evrópu. Bretland hótar brottfalli sínu og fær við því margvísleg viðbrögð. Radoslaw Sikorski, utanríkisráðherra Póllands, er ekki að skafa utan af því. Segir Pólverja í krafti íbúafjölda taka sæti Bretlands sem eitt fimm leiðandi ríkja Evrópusambandsins. Georg Soros gengisbraskari segir braskarana veðja á, að sterlingspundið lækki í verði vegna óvissu um framtíð Bretlands. David Cameron forsætis fiskar í gruggugu vatni þjóðrembu og getur misst ferlið úr höndum sér, valdið

kreppu heima. Sem fyrr stjórna Frakkland og Þýzkaland ferð Evrópu, vonandi framhjá brezkum undanbrögðum.